Y NEGRO DU, 


A GYFANSODDWYD 


GAN DAI'R CANTWR 
PAN OEDD YN ALLTUD. 


O FECHGYN heinif Cymru, rhowch glust i'm canu i, 
'R wyf wedi cael fy nanfon dros foroedd maith a lli, 
I dreulio ugain mlynedd, trwm iawn yw'm cyflwr i, 
Ym mhell mewn gwlad estronol ym mhlith y Negro du. 


Mi fuo' gynt yng Nghymru yn heinif ar fy nhroed, 

Yn hela mewn llawenydd trwy'r cwmydd maith a'r coed, 
Ond 'nawr 'rwyf yn y gaethglud, trwmiawn yw'r hanes sy, 
I feddwl treulio'm dyddiau yng ngwlad y Negro du. 


Deffrowch, deffrowch, y gwledydd, deffrowch o fawr i fân, 
Rhowch glust yn awr i wrando yn gywir ar y gân 

Sy'n traethu y gwirionedd y modd y darfu i mi 

I deithio 'mhell o'm cartref i wlad y Negro du. 


Mi syrthiais ìi law'r gyfraith, O anferth ddynol ryw ! 
Gwae'r awr erioed y'm ganed, a chaffael cenad byw, 
I gael fy llwyr alltudio dros foroedd maith a lli, 
I fod yn was i'r slafiaid ym mhlith y Negro du. 


Chwi fechgen heinif Cymru, rai digrif ar y ddôl, 
Cymmerwch hyn yn rhybudd, na ddeuwch ar fy ol, 
Mae'r wlad sydd yma genym yn gaethglud maith i mi, 
I dreulio fy mlynyddau yng ngwlad y Negro du. 


Mi fâm yn hir ar gefnfor yn teithio tua'r fan, 

Pan o'wn mewn golwg harbwr, gwŷr duon ar y lan 
Yn barod oll i'n prynu i bant i'r wlad yn llu, 

I fod mewn trwm gaethiwed yng ngwlad y Negro du. 

O fechgyn glân y gwledydd, Morganwg hardda'i5llun, 
Rhowch glod i'ch Ceidwad tirion am eich cadw'n gall bob un, 
Rhag syrthio i'r ffordd anferth ' run modd a syrthiais i, 

I gael eich danfon ymaith i blith y Negro du. 


Duw roddo i chwi rwydd-deb, a'ch cadwo yn eich gwlad, 
Rhag crwydro fel y crwydrais ym mhell o dŷ fy nhad; 
Dilynais i gymnïaeth, rhai na ddylaswn i, 

Gwae, gwae yr awr im' ddyfod i blith y Negro du. 


Gwlad helaeth yw Morganwg, gwlad hyfryd hardd ei llun, 
Ei dolydd bras a'i brôydd yn gysur i bob dyn; 

Yn gysur bu i minnau pan oeddwn ynddi hi, 

Yn awr 'rwy'n mhell o'i chyrau yng ngwlad y Negro du. 


Mae llawer bachgen gwisgi yn dyfod atom ni 
I bant o'i anwyl gartref i wlad y Negro du; 
Rhai'n dyfod o Frycheiniog, rhai o Forganwg lon, 
Yn cael eu danfon yma dros fôr a'i arw don. 


'Dyw'r môr a'i dônau geirwon ddim galar mawr i mi, 
At fod dan law paganiaid yng ngwlad y Negro du; 
'Rwy'n fynych ar y bryniau, a'm dagrau sydd yn lli, 
Âm weled gwlad Morganwg, i'm golwg nis daw hi. 


Yn awr 'rwy'n rhoddi ffarwel yn dawel i fy ngwlad, 
Sef Penybont ar Ogwyr, ac anwyl dŷ fy nhad, 
A theulu o Lancarfan, yn gyfan cofiwch fì, 

Sef Dafydd Dafis hoenus sy 'ngwlad y Negro du. 


CWYN YR AMDDIFAD. 


Tôn :—“ Calon Drom.” 


DAN gangau'r ywen, wylo'r wyf 
Ar feddrod oer ; 
Fan hyn yn gwywo gan fy nghlwyf,. 
Wrth oleu'r lloer ; 
Nid oes im' gysur ar fy hynt, 
Fel profais yn yr amser gynt,— 
Ond ocheneidio gyda'r gwynt 
Raid imi'n awr: 
O dan y tyweirch gwlybion hyn 
Mae 'mam a 'nhad gan angeu'n dŷn ;. 
A mi'n amddifad, olwg syn, 
Yn llwm ar lawr ! 


O! feddrod llaith, mae ynot ti 
Ddedwyddwch f'oes ; 

Gorchuddiaist fy ngobeithion i,— 
'Rwy'n teimlo'r loes; 

Ni chlywaf mwyach lais fy mam 

Yn canu'n beraidd a di-nam ; 

Na cherydd tad, er gochel cam— 
Maent yn y bedd! 

Pwy, pwy a'm gwylia, fel gwnaent hwy ?' 

Pwy sych fy nagrau, leddfa 'nghlwy' ? 

Neb, neb, amddifad fyddaf mwy, 
A thrist fy ngwedd. 


Na sonier mwyach wrthyf fi 
Âm gyfoeth drud ; 
Nac am bleserau mawr eu bri 
Ar hyd y byd; 
Pe cawn i holl drysorau'r wlad, 
Dyddanwch daiar yn ddiwâd, 
Beth ydynt oll, heb fam na thad! 
Dim, dim i mi! 
Try hiraeth dwys holl betbau'r llawr 
Yn ddiwerth hollol imi'n awr; 
Unigrwydd sydd yn duo 'ngwawr, 
A deffro'm cri, 

Wrth gofio'r amser anwyl gynt, 
Dwys wylo'r wyf; 
Ac ocheneidio ar fy hynt, 
Gan faint fy nghlwyf; 
Mae ereill o fy amgylch i 
Yn meddu cartref heb un cri, 
A rhiaint tyner mawr eu bri, 
A chwaer a brawd— 
Ond wele fi heb unrhyw le 
Yn gartef mwyach dan y ne', 
Na thad na mam, na noddfa gre'— 
Yn llwm a thlawd! 


Bŵm innau'n ddedwydd dro yn ol, 
Ar aelwyd glyd; 

Mewn bwthyn bychan ar y ddôl, 
Gwyn oedd ein byd ; 

O! fel y canaì'm mam mor fwyn 

Er fy nifyru gyda'i swyn, 

A minnau'n iach heb unrhyw gwyn, 
Yn swn ei cherdd : 

Ond darfu cân fy mam i mi, 

A'm cartref hoff, pan gollais hi, 

Ac ar ei bedd mae'm dagrau'n lli, 
Dan ywen werdd! 


O! cladder finnau yn ei bedd, 
Ym medd fy mam: 

“af yma orphwys mwy mewn hedd, 
O gyrhaedd cam ; 

Ym mrig yr ywen boed y gwynt 

Yn seinio galar gerdd ar hynt 

Er cof am rai fu'n ddedwydd gynt, 
Yn deulu cun ; 

Cysgoda dithau, ywen ir, 

Y beddrod hwn am amser hir— 

Hyn ydyw fy nymuniad gwir, 
Amddifad un ! 

ÏoRWERTH GLAN ALED. 

